8 ก.ค.60
"เล้ง" ชื่อนี้เห็นเปิดกันเยอะมาก เราก็คิดว่าเป็นชื่อแฟรนไชส์อาหารที่มาใหม่ซะอีก 
เพิ่งจะรู้ว่า...เอียวเล้ง, เอียะเล้ง, เอียเล้ง หรือ เล้งที่เราเรียกกันสั้นๆ ก็คือกระดูกสันหลังของหมูน่ะเอง เค้าจะหั่นมาโดยมีติดเนื้อด้วย ไขกระดูกในกระดูกสันหลังนี่แหละจะอุดมไปด้วยคอลลาเจนที่ช่วยให้ผิวใสเด้งดึ๋งๆ ดูอ่อนกว่าวัย (วัยเราคงต้องกินเป็นกะละมังถึงจะเอาอยู่)
แต่ก่อนต้มซุปเปอร์ตีนไก่เปิดกันเพียบ ณ เวลานี้กลายเป็นเล้งกันพรึ่บพรั่บ ตลาดโต้รุ่งหน้าศาลก็ไม่เคยล้าหลัง มีมาให้เปิบทันที "ซุปเปอร์เล้ง"
ร้านเปิดใหม่ อะไรๆ ก็ดูใหม่ดูสะอาดตา เปิดวันแรกๆ ก็เห็นคนเต็มหน้าร้านแล้ว วันนี้พอเห็นหน้าร้านเริ่มว่างเราก็รีบไปสั่งกลับบ้านทันที จัดมาเลยทั้งตีนไก่ทั้งเล้งไม่ต้องแซ่บมาก ยืนรอซักพักถึงรู้ว่าคิวยาวเหมือนกัน คือเค้าจะสั่งกันไว้ก่อนแล้วค่อยมาเอาน่ะ ไหนๆ เราก็หลวมตัวรอแล้วก็ต้องรอต่อไป ต้องใช้เวลามากเหมือนกันนะกว่าจะได้ทีละราย
ปริมาณก็มิใช่น้อยนะในราคา 120.- (ลืมถ่ายที่บ้าน) กิน 3 คน ได้เลยล่ะ
รสชาติแซ่บดีมีครบทุกรส พริกขี้หนูสดลอยตุ๊บป่องๆ หยั่งที่บอกตอนต้นน่ะว่าแค่ต้มกระดูกสันหลังก็ทำให้น้ำซุปหวานอร่อยอยู่แล้ว ถ้าได้การปรุงที่นัวด้วยก็ยิ่งอร่อย เนื้อทั้งสันหลังหมูและบาทาไก่ร่อนดี ไม่ถึงกับเปื่อย
ยังไม่เคยลองเล้งร้านอื่น เลยไม่รู้ว่ามีที่ไหนเจ๋งกว่าหรือป่าว แต่สำหรับเราร้านนี้ก็ใช้ได้เลยล่ะ